趙君年十六作雨詩極奇驗可畏說之輒次韻和之
作者：晁說之
朝代：宋

paragraphs: 天地綿綿寄一水，上有浮羽下累塊。
時時出溢不自持，或濛或霔初有底。
人間妄見得雨名，穴居那解知其際。
既久天地如卵毈，漏下涌上潛相繼。
日雞月蟾喜瀦污，力斂光明慳不費。
兹復何時霖未休，萬牛高木同茅刈。
朽屋欹傾嗟莫支，好逐苴浮連一穗。
何處紅藥媚芳妍，但見土花爭點翠。
被濕出門意憀慄，刺舟庭下却車騎。
茫然誰與散此愁，文定諸孫森葆翳。
青青稚齒口鼻哽，滂沱苦語天工棄。
趙生十四識嵇康，諒知前言非我戲。